
Аба ырайын болжолдоо жана метеорология жаатында 
кызмат көрсөтүү сектору боюнча административдик 
кызматташуу жөнүндө 
МАКУЛДАШУУ

Армения Республикасынын Айлана-чөйрө министрлиги, Беларусь Республикасынын Жаратылыш ресурстары жана айлана-чөйрөнү коргоо министрлиги, Казакстан Республикасынын Экология, геология жана жаратылыш ресурстары министрлиги, Кыргыз Республикасынын Өзгөчө кырдаалдар министрлиги, Россия Федерациясынын Жаратылыш ресурстары жана экология министрлиги жана Гидрометеорология жана айлана-чөйрөгө мониторинг жүргүзүү федералдык кызматы мындан ары Тараптар деп аталуу менен, 
2014-жылдын 29-майындагы Евразия экономикалык бирлиги жөнүндө келишимдин (мындан ары – Келишим) 68-беренесинин жоболорун жетекчиликке алып,
Бирликтин алкагында аба ырайын болжолдоо жана метеорология боюнча кызмат көрсөтүү секторунда бирдиктүү кызмат көрсөтүү рыногун түзүү үчүн Тараптардын, Евразия экономикалык бирлигине мүчө мамлекеттердин ыйгарым укуктуу мамлекеттик гидрометеорология кызматтарынын (мындан ары – гидрометеорология кызматтары, мүчө мамлекеттер, Бирлик) талапка ылайык деңгээлдеги административдик кызматташуусун камсыз кылуу максатында,
Тараптар менен гидрометеорология кызматтарынын ортосунда административдик кызматташуу, анын ичинде маалымат алмашуу тартибин аныктоо зарылдыгын таанып,
төмөнкүлөр тууралуу макулдашты:
1-берене 
Аныктамалар
Ушул Макулдашуунун максаттары үчүн төмөнкүлөрдү билдирген түшүнүктөр колдонулат:
«метеорологиялык кызмат көрсөтүүлөрдүн бирдиктүү рыногу» – анын алкагында Бирликке мүчө ар бир мамлекет башка Бирликке мүчө мамлекеттердин жактарына Кызмат көрсөтүүлөр менен соода жүргүзүү, мекеме түзүү, ишмердикти жана инвестицияларды жүзөгө ашыруу жөнүндө протоколдун (келишимге № 16 тиркеме) 38-пунктунда каралган шарттарда аба ырайын болжолдоо жана метеорология боюнча кызмат көрсөтүүлөрдү жеткирүүгө укук берген мамилелердин жыйындысы;
«бирдиктүү метеорологиялык кызмат көрсөтүү рыногунун катышуучулары» – аба ырайын болжолдоо жана метеорология жаатында ишкердик жана башка ишмердигин жүзөгө ашыруучу Бирликке мүчө мамлекеттердин чарба жүргүзүүчү субъекттери.
Ушул Макулдашууда колдонулуучу башка түшүнүктөр Келишим жана Бирликтин алкагындагы эл аралык келишимдер менен аныкталган маанилерде колдонулат.
[bookmark: _GoBack]2-берене 
Макулдашуунун предмети
Ушул Макулдашуунун предмети Келишимдин жана Бирликтин алкагындагы эл аралык келишимдердин жоболорун эске алуу менен, бирдиктүү метеорологиялык кызмат көрсөтүү рыногунун иштешин камсыз кылуу максатында Тараптардын (гидрометеорология кызматтарынын) маалыматтык өз ара аракеттенүүсүнүн алкагында келип чыгуучу мамилелер болуп саналат. 
Ушул Макулдашуу авиацияны гидрометеорологиялык камсыздоодо, гидрометеорологиялык процесстерге жигердүү таасир этүү иштерин аткарууда жана гидрология, агрометеорология жаатында ишмердик жүргүзүүдө келип чыгуучу мамилелерге жайылтылбайт.
3-берене
Маалыматты жайгаштыруу 
1. «Интернет» маалыматтык-телекоммуникациялык тармактарындагы Тараптардын жана (же) гидрометеорология кызматтарынын расмий сайттарында (мындан ары – сайттар) мүчө мамлекеттердин мамлекеттик тилдеринде жана орус тилинде төмөнкү маалымат жайгаштырылат:
1) мүчө мамлекеттердин аба ырайын болжолдоо жана метеорология жаатындагы ишмердигинин маселелерине тийиштүү ченемдик укуктук актылары жөнүндө; 
2) бирдиктүү метеорологиялык кызмат көрсөтүү рыногунун катышуучулары жөнүндө, анын ичинде:
юридикалык жактын, жеке ишкердин аталышы;
ишмердикти жана (же) иш-аракеттерди жүргүзүүгө уруксаттын саны, аталышы, берилген датасы, номери жана мазмуну (лицензия, сертификат жана уруксаттын башка түрлөрүн камтуу менен).
2. Тараптар жана гидрометеорология кызматтары сайттардагы ушул берененин 1-пункту менен каралган маалыматка эркин жетүүнү камсыз кылышат.
3. Бирдиктүү метеорологиялык кызмат көрсөтүү рыногу өзгөргөн учурда бул рынок жана рыноктун катышуучуларынын ишмердиги тууралуу маалыматты актуалдуу абалда кармоо үчүн Тараптар жана гидрометеорология кызматтары сайттардагы бул маалыматты жаңыртышат.
4. Тараптардын жана гидрометеорология кызматтарынын сайттарында жайгаштырылган жана маалымат ресурстарында камтылган маалымат 
5 жылдан аз эмес сакталууга тийиш.
4-берене
Маалымат алмашуу
1. Тараптар жана гидрометеорология кызматтары бирдиктүү метеорологиялык кызмат көрсөтүү рыногунун катышуучулары тууралуу, анын ичинде берилген уруксаттар тууралуу маалыматтар менен алмашууну жүзөгө ашырат.
Тараптар жана гидрометеорология кызматтары консультациялар, биргелешкен кеңешмелер, сүйлөшүүлөр аркылуу жана мүчө мамлекеттердин мыйзамдары менен тыюу салынбаган башка жолдор менен өз ара аракеттенүүнү жүргүзүшөт.
2. Тараптардын жана гидрометеорология кызматтарынын ортосунда маалымат алмашуу орус тилинде же мүчө мамлекеттин мамлекеттик тилинде (орус тилиндеги котормосун тиркөө менен) жазуу жүзүндөгү суроо-талаптын негизинде жүргүзүлөт.
3. Тараптардын (гидрометеорология кызматтарынын) суроо-талабы боюнча ушул Макулдашууга ылайык алардын административдик өз ара аракеттенүүсүн ишке ашыруу үчүн зарыл болгон маалыматтарды берүү жүргүзүлөт.
4. Ушул Макулдашуунун жоболору мүчө мамлекеттердин мыйзамдарына ылайык мамлекеттик купуя сырды (мамлекеттик сырды) түзүүчү маалыматка карата колдонулбайт.
5-берене
Маалымат берүү тууралуу суроо-талаптын мазмуну
1. Маалымат берүү жөнүндө суроо-талап ушул Макулдашуунун 
4-беренесине ылайык төмөнкү маалыматтарды камтууга тийиш:
1) сураган Тараптын (гидрометеорология кызматынын) аталышын;
2) суралган Тараптын (гидрометеорология кызматынын) аталышын;
3) ушул Макулдашуунун тиешелүү жоболоруна шилтемесин;
4) суроо-талапты жөнөтүү үчүн негизди жана суроо-талаптын маңызына жана суралган маалыматтын мүнөзүнө байланышкан фактылар, окуялар жана жагдайлар жөнүндө башка маалыматтарын;
5) бирдиктүү метеорологиялык кызмат көрсөтүү рыногунун катышуучуларынын жана аларга карата маалымат суралып жаткан башка жактардын аталышын;
6) суроо-талаптын кыскача максаттарын жана мазмунун;
7) суралган маалыматтын сыпаттамасын;
8) суралган маалыматка ээ деп болжолдонгон адамдар жөнүндө маалыматтарын (бар болсо);
9) ушул Макулдашууну ишке ашыруу үчүн зарыл болгон башка маалыматын (Тараптар (гидрометеорология кызматтары) менен макулдашуу боюнча).
2. Суроо-талап боюнча суралган Тарап (гидрометеорология кызматы) бирдиктүү метеорологиялык кызмат көрсөтүү рыногуна жана анын катышуучуларына карата төмөнкү маалыматтарды (бар болсо) берет:
1) бирдиктүү метеорологиялык кызмат көрсөтүү рыногунун катышуучуларына берилген тиешелүү уруксаттардын токтотулгандыгы, убактылуу токтотулгандыгы, жокко чыгарылгандыгы жөнүндө;
2) бирдиктүү метеорологиялык кызмат көрсөтүү рыногунун катышуучуларын контролдоонун жаңы ыкмалары жөнүндө.
3. Суроо-талапка сураган Тараптын (гидрометеорология кызматынын) жетекчиси же жетекчинин орун басары тарабынан кол коюлат.
4. Келип түшкөн суроо-талаптын аныктыгы же мазмуну күмөн жаратканда, суралган Тарап (гидрометеорология кызматы) бул суроо-талаптын жөнөтүлгөндүгүн жазуу жүзүндө тастыктоону талап кылууга укуктуу.
6-берене
Суроо-талаптын максаттары
Суроо-талап төмөнкү максаттарда жүргүзүлөт:
бир мүчө мамлекеттин бирдиктүү метеорологиялык кызмат көрсөтүү рыногунун катышуучусу тарабынан экинчи мүчө мамлекеттин метеорологиялык кызмат алуучусунун укуктарын коргоо;
бирдиктүү метеорологиялык кызмат көрсөтүүнүн катышуучусу жана метеорологиялык кызмат алуучусу тарабынан милдеттенмелерди аткаруу;
ак ниет эмес ишкерлик иш-тажрыйбага бөгөт коюу;
мүчө мамлекеттердин метеорологиялык кызматтарынын көлөмү жөнүндө анык маалыматтар менен алмашуу;
сураган Тарап (метеорология кызматы) өзүнүн ыйгарым укуктарын ишке ашыруусу үчүн зарыл болгон маалыматты алуу.
7-берене
Суроо-талапты аткаруу
1. Суроо-талап суралган Тараптын (гидрометеорология кызматынын) мүчө мамлекетинин мыйзамдары менен бекитилген тартипте катталган датадан тартып 20 календардык күндүн ичинде аткарылат. Суроо-талапты бекитилген мөөнөттө аткарууга тоскоолдук жараткан же анын аткарылышын кармаган жагдайлар пайда болгон учурда, суралган Тарап (гидрометеорология кызматы) суроо-талап катталган датадан тартып 10 календардык күндүн ичинде сураган Тараптын (гидрометеорология кызматынын) дарегине бул тууралуу (себептерин көрсөтүү менен) кабарлама жөнөтөт.
2. Суроо-талапка жооп ушул берененин 1-пункту менен бекитилген мөөнөттө орус тилинде же мүчө мамлекеттин мамлекеттик тилинде (орус тилиндеги котормосун тиркөө менен) жазуу жүзүндө берилет.
8-берене
Суроо-талапты аткаруудан баш тартуу
1. Суралган Тарап (гидрометеорология кызматы) төмөнкү учурларда суроо-талапты аткаруудан толук же жарым-жартылай баш тартууга укуктуу:
1) суроо-талаптын мазмуну ушул Макулдашуунун 5-беренесине шайкеш келбесе;
2) суралган маалыматты ачыкка чыгаруу суралган Тараптын (гидрометеорология кызматынын) мүчө мамлекетинин улуттук коопсуздук кызыкчылыктарына карама-каршы келсе;
3) суралган маалымат коммерциялык же мүчө мамлекеттин мыйзамдары менен корголуучу башка сырды түзсө.
4) маалыматка жетүү эл аралык келишимдерге жана Бирликтин укугун түзгөн актыларга, ошондой эле Бирликке мүчө мамлекеттердин мыйзамдарына ылайык чектелсе.
2. Суроо-талапты толук же жарым-жартылай аткаруудан баш тартылганда суралган Тарап (гидрометеорология кызматы) 
суроо-талап катталган датадан тартып 20 календардык күндөн кечиктирбестен бул тууралуу сураган Тарапка (гидрометеорология кызматына) жазуу жүзүндө(себептерин көрсөтүү менен) кабарлама жөнөтөт.
9-берене
Өзгөртүүлөрдү киргизүү 
Ушул Макулдашууга өзгөртүүлөр киргизилиши мүмкүн, алар өзүнчө протокол менен таризделет жана Макулдашуунун ажырагыс бөлүгү болуп саналат.
10-берене 
Талаш-тартыштарды чечүү
Ушул Макулдашууну чечмелөөгө жана (же) колдонууга байланышкан талаш-тартыштар Келишим менен аныкталган тартипте чечилет.
11-берене 
Корутунду жоболор
1. Ушул Макулдашуу Армения Республикасы тарабынан ушул Макулдашуу күчүнө кириши үчүн зарыл болгон ички мамлекеттик 
жол-жоболор аткарылгандыгы тууралуу жазуу жүзүндөгү кабарламаны депозитарий дипломатиялык каналдар аркылуу алган датадан тартып күчүнө кирет.
2. Тараптар ушул Макулдашуу күчүнө кирген датадан тартып 
30 календардык күндүн ичинде Евразия экономикалык комиссиясына ушул Макулдашуунун алкагындагы өз ара аракеттенүүгө жооптуу гидрометеорология кызматтары тууралуу кабарлашат. Евразия экономикалык комиссиясы мындай кабарламаны алган датадан тартып 20 жумушчу күндүн ичинде көрсөтүлгөн маалыматты башка Тараптарга жөнөтөт.
3. Тараптын (гидрометеорология кызматынын) аталышы өзгөргөн жана (же) анын функциялары башка органга (гидрометеорология кызматына) өткөн учурда, тиешелүү Тарап аталышы өзгөргөн (функциялары өткөн) датадан тартып 1 айдын ичинде бул тууралуу башка Тараптарга жана Евразия экономикалык комиссиясына кабарлоого милдеттүү.
4. Ушул Макулдашуу Бирликтин алкагында түзүлгөн эл аралык келишим болуп саналат жана Бирликтин укуктарына кирет.


20___-жылдын «   » _________ ______________ шаарында орус тилинде бир түп нускада түзүлдү. 
Ушул Макулдашуунун түп нускасы Евразия экономикалык комиссиясында сакталат, ал ушул Макулдашуунун депозитарийи болуп саналат, ар бир мүчө мамлекетке анын күбөлөндүрүлгөн көчүрмөсү жөнөтүлөт.

